शतपथब्राह्मणम्/काण्डम् १३/अध्यायः २/ब्राह्मण ९
१३.२.९

अप वा एतस्मात्  श्री राष्ट्रं क्रामति योऽश्वमेधेन यजते - १३.२.९.१

ऊर्ध्वामेनामुच्छ्रापयेति  श्रीर्वै राष्ट्रमश्वमेधः श्रियमेवास्मै राष्ट्रमूर्ध्वमुच्छ्रयति - १३.२.९.२

गिरौ भारं हरन्निवेति  श्रीर्वै राष्ट्रस्य भारः श्रियमेवास्मै राष्ट्रं नह्यत्यथो श्रियमेवास्मिन्राष्ट्रमधिनिदधाति - १३.२.९.३

अथास्यै मध्यमेधतामिति  श्रीर्वै राष्ट्रस्य मध्यं श्रियमेव राष्ट्रे मध्यतोऽन्नाद्यं दधाति - १३.२.९.४

शीते वाते पुनन्निवेति  क्षेमो वै राष्ट्रस्य शीतं क्षेममेवास्मै करोति - १३.२.९.५

यकासकौ शकुन्तिकेति  विड्वै शकुन्तिकाऽऽहलगिति वञ्चतीति विशो वै राष्ट्राय वञ्चन्त्याहन्ति गभे पसो निगल्गलीति धारकेति विड्वै गभो राष्ट्रं पसो राष्ट्रमेव विश्याहन्ति तस्माद्राष्ट्रो विशं घातुकः - १३.२.९.६

माता च ते पिता च त इति  इयं वै माताऽसौ पिताऽऽभ्यामेवैनं स्वर्गं लोकं गमयत्यग्रं वृक्षस्य रोहत इति श्रीर्वै राष्ट्रस्याग्रं श्रियमेवैनं राष्ट्रस्याग्रं गमयति प्रतिलामीति ते पिता गभे मुष्टिमतंसयदिति विड्वै गभो राष्ट्रं मुष्टी राष्ट्रमेव विश्याहन्ति तस्माद्राष्ट्री विशं घातुकः - १३.२.९.७

यद्धरिणो यवमत्तीति  विड्वै यवो राष्ट्रं हरिणो विशमेव राष्ट्रायाद्यां करोति तस्माद्राष्ट्रो विशमत्ति न पुष्टं पशु मन्यत इति तस्माद्राजा पशून्न पुष्यति शूद्रा यदर्यजारा न पोषाय न धनायतीति तस्माद्वैशीपुत्रं नाभिषिञ्चति - १३.२.९.८

अप वा एतेभ्यः प्राणाः क्रामन्ति  ये यज्ञेऽपूतां वाचं वदन्ति दधिक्राव्णो अकारिषमिति सुरभिमतीमृचमन्ततोऽन्वाहुर्वाचमेव पुनते नैभ्यः प्राणा अपक्रामन्ति - १३.२.९.९